नर्मदा जी के दर्शन मात्र से आत्मा पवित्र हो जाती है: डॉ. कुसमरिया
मप्र जन अभियान परिषद द्वारा सोमवार को नर्मदा सेवा यात्रा के उपलक्ष्य में आयोजित सरिता संवाद व प्रस्फुटन, सीएमसीएलडीपी छात्रों, नवांकुर और अन्य स्वयंसेवी संस्थाओं का आयोजन रवींद्र भवन में किया गया। जिला स्तरीय सम्मेलन सरिता संवाद (नमामि देवी नर्मदा सेवा यात्रा) का शुभारंभ मां सरस्वती के चित्र पर माल्यार्पण कर और दीप प्रज्जवलित से हुआ। कार्यक्रम के मुख्य अतिथि बीडीए अध्यक्ष डाॅ. रामकृष्ण कुसमारिया थे। विशिष्ट अतिथि नारायण प्रसाद कबीर पंथी अध्यक्ष हस्तशिल्प एवं हाथकरघा विकास निगम थे। कार्यक्रम में सरिता संवाद एवं जिला सम्मेलन के उद्देश्य से परिचय कराया गया। मप्र जन अभियान परिषद उपाध्यक्ष राघवेन्द्र गौतम ने जन अभियान परिषद परिवार के व्यापकता को बताया। उन्होंने कहा कि सरकार और स्वैच्छिक संगठन को मिलकर विकास कार्य करना चाहिए। नर्मदा सेवा यात्रा जैसी विशाल यात्रा के लिए मुख्यमंत्री ने जन अभियान परिषद को काम सौपा है। जिसका वे स्वयं नेतृत्व कर रहे हैं। हेमलता सिंह ने विकास लक्ष्य 2030 की कार्ययोजना के बारे में बताते हुए विकास के 17 लक्ष्य और इसके महत्वपूर्ण घटकों के बारे में बताया।
नर्मदा दर्शन से पवित्र हो जाती है आत्मा
नारायणप्रसाद कबीरपंथी ने कहा की परिषद के लोग सरकार शासन के विश्वस्त के रूप में कार्य कर रहें है। डाॅ. रामकृष्ण कुसमारिया ने कहा कि नर्मदा नदी के मात्र दर्शन करने से आत्मा पवित्र हो जाती है। उद्बोधन के बाद सम्मेलन में प्रतिभागियों द्वारा अपने-अपने विचार सांझा किए गए। नर्मदा नदी संरक्षण पर आधारित लघुनाटिका का प्रस्तुतिकरण कला मंडली के कलाकारों द्वारा किया गया। मंच संचालन राजेश पंडित द्वारा किया गया और आभार केके मिश्रा ने माना। इस दौरान शशिकांत त्रिपाठी, अनुपम तिवारी आदि उपस्थित थे।
hin_Deva hin_Deva hin_Deva hin_Deva